Klasa: 910-04/14-05/03

Ur.broj: 50436-03/02-14-06

Zagreb, 04. srpnja 2014.

|  |  |
| --- | --- |
| **HRVATSKI ZAVOD ZA JAVNO ZDRAVSTVO** | **INSTITUT DRUŠTVENIH ZNANOSTI IVO PILAR** |
| n/p **dr.sc. Tamara Poljičanin,** ravnateljica | n/p **prof.dr.sc. Vlado Šakić,** ravnatelj |

**Bilješka**

**sa stručnog godišnjeg sastanka Europskog centra za praćenje droga i ovisnosti o drogama na temu prevalencije i načina uporabe droga u općoj populaciji**

*Lisabon, 17.-18. lipnja 2014.*

*U organizaciji Europskog centra za praćenje droga i ovisnosti o drogama (EMCDDA) održan je godišnji stručni sastanak na temu prevalencije i načina uporabe droga u općoj populaciji. Sastanak je održan u razdoblju od 17. do 18. lipnja 2014. godine u Lisabonu, a neke od tema odnosile su se na napredak ključnog pokazatelja, prezentacije najnovijih nacionalnih istraživanja, razvoj pokazatelja u susjednim državama i zemljama Zapadnog Balkana, praćenje učestale i visoko-rizične uporabe kanabisa u istraživanjima uporabe droga u općoj populaciji, prikaz problematike uporabe droga u Europi, metodološke razvoje i nove projekte povezane s predmetnim pokazateljem, razvoj instrumenata za mjerenje uporabe alkohola i prvu raspravu o revidiranom EMQ modulu, razvoj EMQ modula za nove psihoaktivne tvari i zlouporabu lijekova.*

Na početku sastanka EMCDDA je predstavio razvoj pokazatelja Istraživanja uporabe droga u općoj populaciji te je dao uvid u aktualno stanje problematike droga. Naime, podaci nacionalnih istraživanja pokazuju kako je kanabis i dalje najčešće korištena droga u Europi te kako ga je barem jednom u životu konzumiralo čak 73,6 milijuna odraslih Europljana. U prethodnoj godini ga je koristilo 14,6 milijuna mlađih odraslih osoba (15-34 godine), a čak 1% odraslih osoba spada u svakodnevne konzumente. Nadalje, riječ je o najčešće prijavljenoj drogi po broju novopridošlih osoba u sustav tretmana. Akutne intoksikacije kanabisom, iako još uvijek rijetke, pokazuju uzlazni trend, a osobit problem predstavljaju sintetski kanabinoidi. Nadalje, podaci iz nacionalnih istraživanja pokazuju kako je 2,2 milijuna mlađih odraslih Europljana koristilo kokain u prošloj godini, dok je 1,2 milijuna koristilo amfetamine te 1,3 milijuna ecstasy. Iako je kokain i dalje najčešće korišteni stimulans, njegova uporaba je u opadanju. Uporaba amfetamina je stabilna, a bilježi se povećana proizvodnja metamfetamina te povećana dostupnost MDMA visoke čistoće. Aktualno tržište droga vrlo je složeno, a karakterizira ga brisanje granica između starih i novih droga. Detaljniji uvid u navedeno dostupan je u nekadašnjem dokumentu European Drug Data (nekadašnji Statistički bilten), u kojem su dostupni i podaci o uporabi alkohola i duhana te podaci po spolu i svim dobnim skupinama.

U nastavku sastanka predstavljeni su i napori u razvoju istraživanja *The European School Project on Alcohol and Other Drugs* (ESPAD). Naime, u posljednjem istraživanju provedenom 2011. godine sudjelovalo je 39 zemalja. Sljedeće istraživanje provest će se u 2015. i planira obuhvatiti 40 zemalja. 2013. i tekuća godina predstavljaju tranzicijski period za predmetno istraživanje i intenzivniju suradnja s EMCDDA-om. Od 2015. nadalje mijenja se koordinator za ESPAD (dosada Bjorn Hibell) te će koordinativnu odgovornost dijeliti tri osobe: Ludwig Kraus (zamjenik koordinatora), Julian Vicente (EMCDDA) i Hakan Leifman (*Swedish Council for Information on Alcohol and Other Drugs* - CAN). U novom valu istraživanja uključit će se pitanja o internetu, igranju igara na sreću, kockanju, novim psihoaktivnim tvarima, lulama za pušenje na vodu i elektronskim cigaretama.

Nadalje, održana je panel diskusija na temu trendova uporabe kanabisa. Velika Britanija je izvijestila kako je, temeljem dostupnih podataka, zabilježena pozitivna korelacija između pušenja duhanskih proizvoda i kanabisa. Španjolska je naglasila kako posljednje istraživanje ukazuje na stabilizaciju uporabe kanabisa, no i dalje je riječ o državi s vrlo visokim prevalencijama uporabe. Primjerice, istraživanje provedeno među učenicima u dobi od 14. do 18. godina iz 2012. godine pokazalo je kako je 26,6% ispitanika konzumiralo kanabis u godini koja je prethodila istraživanju te kako čak 16,9% od navedenih konzumenata spada među problematične korisnike, što predstavlja 3,8% učeničke populacije. Nadalje, hitna medicina bilježi rastući broj intoksikacija povezanih s uporabom droga, od čega su čak 2/3 intoksikacije povezane s istovremenom uporabom kanabisa i drugih droga. Nadalje, kanabis predstavlja najdostupniju ilegalnu drogu s najmanjom percepcijom rizika.

Nastavno na navedeno, na sastanku su predstavljeni neki podaci novih nacionalnih istraživanja. Primjerice, Danska je predstavila neke rezultate posljednjeg istraživanja provedenog u 2013. godini. Istraživanje je provedeno kao zdravstveno istraživanje u kojem su ispitanici sami ispunjavali upitnik, sa stopom odaziva 57%. Podaci ukazuju na lagano povećanje uporabe kokaina, smanjenje uporabe amfetamina te stabilnost uporabe ecstasyja među osobama u dobnoj skupini od 16 do 44 godine. U posljednje nacionalno istraživanje uključena su pitanja o uporabi ketamina i GHB-a, no prevalencije uporabe navedenih tvari su niske čak i kod mlađih odraslih osoba (16-34: ketamin 1.7%, GHB 1.0%). Nadalje, Slovenija je predstavila prevalencije uporabe droga u općoj populaciji koje je provedeno tijekom 2012. godine. Neku ilegalnu drogu barem jednom u životu konzumiralo je ukupno 16,1% ispitanika, u najvećem postotku kanabis (15,8%). Naglašeno je kako je prema posljednjem ESPAD istraživanju čak 20% ispitanika koristilo inhalante, što ukazuje na sličan trend kao i u Hrvatskoj (28%). Obzirom da je europski prosjek prevalencije inhalanata 9%, pojačana pažnja navedenom posvetit će se i u sljedećem istraživanju opće populacije. Italija je istaknula kako su prevalencije uporabe droga niže na jugu zemlje, dok su najviše u području centralne Italije. Praćenje trendova pokazuje kako je uporaba kokaina u opadanju, dok je uporaba ostalih stimulansa i halucinogena u posljednje dvije godine u laganom porastu, osobito kod žena. Poljska je također dala osvrt na trendove uporabe droga temeljem istraživanja provedenih 2002., 2006., 2010., i 2012. Podaci ukazuju na rastući trend uporabe kanabisa do 2006., nakon čega je uslijedila stabilizacija. Međutim, opaženo je opadanje percepcije rizika povezanog s uporabom ove droge.

Tijekom sastanka prezentirani su i podaci susjednih država, u okviru čega je Izrael predstavio implementaciju ključnih pokazatelja i neke zanimljivosti vezane uz istraživanja uporabe droga u općoj populaciji i specifičnim ciljanim skupinama. Primjerice, u okviru projekta *Finger on the Pulse,* svaka tri do četiri mjesecaorganizira se online panel koji se sastoji od 1 500 ispitanika (500 ispitanika u dobi 12-17 godina, 500 ispitanika u dobi 18-21 godina i 500 ispitanika u dobi 22-40 godina). Istraživanje je sačinjeno od 30 pitanja koja se odnose na nedavnu izloženost drogama, novim psihoaktivnim tvarima i alkoholu, preventivnim kampanjama i slično. Online paneli pokazali su se korisnom metodom za dobivanje uvida u problematiku te praćenje promjena u percepciji i stavovima ispitanika. Nadalje, Srbija je predstavila rezultate prvog istraživanja u općoj populaciji (istraživanje stila življenja) koje je, uz podršku EMCDDA-a i Twinning projekta s Njemačkom i Republikom Češkom, proveo Nacionalni zavod za javno zdravstvo. Istraživanjem je obuhvaćeno 5 385 ispitanika u dobi od 18 do 64 godine, s naduzorkom od 1 537 osoba u dobi od 18 do 34 godine i stopom odaziva 63,5%. Upitnik se sastojao od nekoliko dijelova, u okviru čega su obuhvaćena pitanja iz EMQ modula, SMART pitanja, Kesslerova skala psihološkog distresa, CAST test *(Cannabis Abuse Screening Test),* pitanja o kockanju, uporabi duhana i električnih cigareta, zadovoljstvom životom i slično. Istraživanje je pokazalo kako je životna prevalencija alkohola 72,2%, duhana 65%, a bilo koje ilegalne droge 10,8%. Kako bi se osigurao odaziv ispitanika, istraživanju je prethodila tromjesečna kampanja o važnosti provedbe zdravstvenih istraživanja.

Posljednji dio prvog dana sastanka bio je posvećen praćenju redovne i visoko-rizične uporabe kanabisa temeljem podataka istraživanja u općoj populaciji. Prema podacima pilot projekta o redovnoj i visoko-rizičnoj uporabi kanabisa koje je provedeno u šest europskih država, čak 28% osoba nalazi se u tretmanu zbog zlouporabe kanabisa. Isto vrijedi za čak 42% novopridošlih osoba. Uporaba kanabisa diljem Europe je u porastu. Omjer muškaraca i žena je 4:1, prosječna dob iznosi 24 godine, a prosječna dob prve uporabe kanabisa je 16 godina. Čak 83% osoba koje se nalaze u tretmanu, a koje su mlađe od 20 godina, su konzumenti kanabisa. Među osobama u tretmanu, čak 41% osoba su dnevni konzumenti, 15% istovremeno konzumira i stimulanse i alkohol, 35% ih je samoinicijativno došlo u tretman, 50% osoba živi s primarnom obitelji, 85% ih ima stabilan smještaj, 64% osoba je završilo visoko obrazovanje, dok je nezaposleno 45% osoba. Praćenje promjena u profilu konzumenata kanabisa ukazuje na porast broja dnevnih konzumenata kanabisa te onih koji kanabis konzumiraju istovremeno s alkoholom. Španjolska je, uporabom različitih izvora podataka, pokazala kako su konzumenti koji upotrebljavaju kanabis 20 ili više dana u prošlom mjesecu uglavnom muškarci, prosječne dobi od 31 godinu, samci, završenog srednjoškolskom obrazovanja, zaposleni te kako ih je 35% barem jednom u životu konzumiralo neku novu drogu. EMCDDA je naglasio kako je prošle godine napravljena revizija pokazatelja problematične uporabe droga te se danas koristi termin visoko-rizična uporaba droga. Navedeni pojam obuhvaća problematičnu uporabu droga te visoko-rizičnu uporabu kanabisa. U tijeku je publiciranje smjernica o praćenju visoko-rizične uporabe kanabisa u istraživanjima uporabe droga u općoj populaciji.

Predstavnik Eurostata prezentirao je istraživanje o zdravstvenom statusu, zdravstvenoj zaštiti i zdravstvenim odrednicama *European Health Intervju Survey* (EHIS)[[1]](#footnote-1). Prvi val istraživanja pripremljen je 2003.-2006. godine, istraživanje je provedeno tijekom 2006.-2009., a diseminacija rezultata tijekom 2010. Priprema za drugi val istraživanja provedena je tijekom 2009.-2013., dok je implementacija predviđena za razdoblje 2013.-2015. Provedba ovog istraživanja obvezna je za sve članice Europske unije. Predviđeni uzorak obuhvaća od 4 000 do 15 000 ispitanika starijih od 15 godina, koji žive u privatnim kućanstvima. Svaka članica dužna je osigurati financijska sredstva za provedbu istraživanja, obzirom da se ista ne mogu dobiti iz sredstava Europske unije. Podaci iz prvog vala istraživanja pokazuju kako Latvijci u najvišem postotku puše duhan na dnevnoj osnovi (45%), dok je Belgija na posljednjem mjestu (18%). Nadalje, prošlogodišnja prevalencija kanabisa najzastupljenija je u Estoniji i Češkoj, a najmanje na Cipru, Rumunjskoj i Bugarskoj. Provedba drugog vala istraživanja planira se tijekom jeseni 2014.

U nastavku sastanka održana je sekcija o metodološkim razvojima i novim projektima povezanim s predmetnim pokazateljem. Jedan od projekata vezan je uz harmonizaciju nacionalnih baza podataka. Naime, riječ je o projektu kojem je cilj utvrditi potencijal za usklađene analize podataka, doprinijeti razumijevanju pojavnosti droga diljem različitih država članica te razumjeti metodološke neusklađenosti. U početku provedbe, u projekt su bili uključeni Cipar, Danska, Francuska, Latvija i Velika Britanija. Naknadno su se u projekt uključile i Irska, Poljska, Portugal i Španjolska te konačno i Bugarska, Republika Češka, Njemačka, Italija i Rumunjska. U okviru projekta praćena su istraživanja koja su provedena u razdoblju 2010.-2012. godine, dok je inicijalna analiza provedena početkom 2013., pri čemu je naglasak stavljen na prevalencije uporabe, poliuporabu droga, temeljne socio-ekonomske prilike i dob prvog konzumiranja droga. Daljnje analize obuhvatile su i karakteristike različitih tipova korisnika, uporabu droga i rizično pijenje. Podaci su pokazali kako se čak i u državama s malom prevalencijom uporabe kanabisa bilježi visoka frekvencija redovnih konzumenata te kako su osobe koje rizično konzumiraju alkohol najčešće sklone konzumiranju i drugih tvari. Nadalje, kanabis je najčešće korištena droga kod prisutne poliuporabe s drugim ilegalnim drogama. Drugi predstavljeni projekt vezan je uz tržište droga. Projekt ima za cilj odrediti prioritetne intervencije, osigurati instrument putem kojeg se smanjenje ponuda droga te kojim se mogu usporediti podaci i o drugim aktivnostima povezanim s drogama. U projektu se promatraju različiti aspekti, poput ponude i potražnje droga te procjene troškova povezanih s drogama. U narednom periodu članicama će se uputiti upitnik s pitanjima o dostupnosti informacija na nacionalnom nivou.

Sljedeća sekcija sastanka bila je posvećena razvoju i napretku u mjerenjima potrošnje alkohola i prvoj diskusiji o revidiranom EMQ modulu. Naime, harmonizacija mjera o alkoholu predstavlja vrlo složenu aktivnost. Prvi projekt koji se bavio navedenom problematikom je *Standardized Measurement of Alcohol-Related Troubles* (SMART), a nakon njega i *Reducing Alcohol Related Harm* (RARHA) projekt. U okviru SMART projekta napravljen je pregled postojećih istraživanja o pijenju alkohola, procijenjeni su postojeći instrumenti za praćenje uporabe alkohola i povezanih zdravstvenih rizika i identificirana su najčešće korištena pitanja. Istraživanje u kojem su sudjelovale 22 zemlje s ukupno 43 istraživanja pokazalo je velike varijacije u mjernim instrumentima te u postojećoj terminologiji (rizično pijenje/ovisnost/zlouporaba). Razrađen je protokol istraživanja, nakon čega je provedeno pilotiranje upitnika u 10 zemalja tijekom kojih je provedeno 2 000 intervjua, kvalitativna procjena i metoda fokusnih skupina. Upitnik je dostupan na engleskom i nekolicini drugih jezika, a obzirom da se SMART upitnik sastoji od nekoliko modula, moguće je dio pitanja preuzeti i implementirati u druga istraživanja, poput istraživanja uporabe droga. Detalji o projektu dostupni su na web stranici: <http://www.alcsmart.ipin.edu.pl/survey_methodology_main.html>. Istraživanje je pokazalo kako su varijacije u dobivenim podacima vrlo velike ukoliko su mjerene različitim instrumentima.[[2]](#footnote-2) Nastavno na navedeno, svrha RARHA projekta je ojačati kapacitete u metodologiji istraživanja uporabe alkohola i provesti komparativnu analizu obrazaca pijenja i povezanih šteta u nizu uključenih država. Nadalje, jedan od ciljeva odnosi se i na daljnji razvoj standardiziranog pristupa praćenja ove problematike i trendova u Europskoj uniji. Radni paket 4 sastoji se od dva zadatka: 1. uporabu SMART upitnika za prikupljanje usporedivih podataka o obrascima pijenja alkoholnih pića; 2. udruživanje postojećih podataka o konzumiranju alkohola u uključenim državama u razdoblju od 2008.-2012., kao i rekodiranje podataka u varijable usporedive s onima iz SMART upitnika. U nastavku sastanka raspravljalo se o mogućoj implementaciji SMART upitnika u postojeći EMQ modul. Naime, predloženo je da se u EMQ uključe BSQF skala, pitanja o *binge drinkingu,* specifično za svaki spol (6/4 pića, odnosno 12/8 pića), kao i instrument za problematičnu uporabu alkohola, odnosno screening ovisnosti (RAPS instrument).[[3]](#footnote-3) U nastavku sastanka prikazane su države koje su primijenile SMART upitnik u okviru istraživanja u općoj populaciji. Srbija je predstavila rezultate prvog istraživanja zlouporabe sredstava ovisnosti, u okviru kojeg su uključena i pitanja o konzumaciji alkohola[[4]](#footnote-4). Istraživanje je pokazalo kako muškarci piju više od žena, kako se s porastom dobi ispitanica smanjuje količina popijenog alkohola, dok je rizični obrazac konzumacije prisutan u 13,3% populacije. Stavovi prema alkoholnoj politici ukazuju kako 45% ispitanika smatra potrebnim zabraniti prodaju alkohola iza 22.00 sata, no većina ispitanika je protiv zabrane kućne proizvodnje. Nadalje, i Slovenija je u prvom nacionalnom istraživanju zlouporabe sredstava ovisnosti uvrstila, uz adaptaciju, dio SMART pitanja. Iskustvo sa SMART metodologijom je pozitivno, obzirom da se njime uspijeva pokriti mnogo aspekata mjerenja konzumacije alkoholnih pića. Obzirom da je Slovenija uključena u RARHA projekt te da je dio SMART pitanja koristila, zbog nedostatnih financijskih sredstava postoji mogućnost da se neće ići u provedbu istraživanja, već uporabu dostupnih podataka. Nadalje, i Latvija je u istraživanju provedenom 2011., implementirala SMART upitnik, a u planu je i pilotiranje novih pitanja koja će se uvrstiti u istraživanje uporabe droga u općoj populaciji u 2015.

Posljednji dio sastanka bio je posvećen razvoju EMQ modula o novim psihoaktivnim tvarima te razvoju modula o uporabi lijekova. Nekolicina članica uvrstila je pitanja o novim psihoaktivnim tvarima u istraživanjima uporabe droga u općoj populaciji (Francuska, Malta, Španjolska, Italija, Rumunjska i Finska), što je preporuka i ostalim državama prilikom provedbe sljedećih istraživanja. Predstavljeni su podaci o uporabi lijekova u općoj populaciji nekolicine država, pri čemu je i Republika Hrvatska predstavila rezultate o istom koji su dobiveni u prvom istraživanju zlouporabe sredstava ovisnosti u općoj populaciji[[5]](#footnote-5). U tijeku je dorada EMQ modula o uporabi lijekova, o čemu će države članice biti pravovremeno obaviještene.

|  |  |
| --- | --- |
| Izradila: | Odobrio: |
| Dijana Jerković, viša stručna savjetnica | Željko Petković, ravnatelj |

*U prilogu: kao u tekstu.*

*Na znanje:*

*-* ***dr.sc. Iva Pejnović Franelić, dr.med.,*** *Odjel za mentalno zdravlje i prevenciju ovisnosti, Služba za promicanje zdravlja pri Hrvatskom zavodu za javno zdravstvo*

*-* ***doc.dr.sc. Renata Glavak Tkalić****, znanstvena suradnica u Institutu društvenih znanosti Ivo Pilar*

1. European Health Intervju Survey (EHIS) provodi se svakih pet godina u zemljama članicama Europske unije. Za provedbu istraživanja u državama članicama zaduženi su nacionalni instituti / zavodi za statistiku. [↑](#footnote-ref-1)
2. Primjerice, BSFQ (Bevarage Specific Quantity Frequency), GF (Graduated Frequency), LO (Last Occassion). Instrument BSFQ pokazao se najjednostavnijim za ispitanike, budući da je riječ o kratkoj skali sa šest pitanja. [↑](#footnote-ref-2)
3. Dokument s prvim prijedlogom pitanja koja se mogu implementirati u EMQ modul nalaze se u privitku, a kroz narednih nekoliko mjeseci sudionicima sastanka će se poslati i dorađena verzija. Potrebno je napomenuti kako će završna verzija upitnika biti dostupna tek 2016. Također, SMART upitnik uskoro će biti zamijenjen RARHA upitnikom. [↑](#footnote-ref-3)
4. Životna prevalencija konzumacije alkohola, BSQF, RSOD (Risky Single Occasion Drinking), nepovoljne socijalne posljedice, utjecaj na druge, stavovi o alkoholnoj politici. [↑](#footnote-ref-4)
5. Prvo istraživanje zlouporabe sredstava ovisnosti u općoj populaciji Republike Hrvatske proveo je tijekom 2011. Institut društvenih znanosti Ivo Pilar. [↑](#footnote-ref-5)